PSG將帥倒戈 沙維拒原諒「叛徒」迪比利
2024年04月09日 18:03
東網電視
更多新聞短片
沙維對迪比利轉會耿耿於懷。(Getty Images)
巴黎聖日耳門(PSG)喺歐聯8強大戰巴塞隆拿,教練安基歷同翼鋒奧士文尼迪比利將會倒戈相向,其中迪比利效力巴塞6年間,喺最低潮時期獲教練沙維力撐,但佢重返巔峰後卻喺上年夏天要求轉會PSG。據西班牙《阿斯報》報道,沙維自覺受到背叛,至今仍未原諒呢位法國翼鋒。
迪比利轉投PSG後,沙維最後一次提及呢位球員話:「我好失望,我哋嘅條件唔能夠同PSG競爭,我嘗試去拯救,但迪比利話一切都返唔到轉頭。」現年26歲嘅迪比利今季喺法甲只入1球,但就交出8次助攻,仍然係安歷基手下嘅重要人物。
對於倒戈巴塞,迪比利就話同唔少巴塞球員保持好友關係:「好開心對住巴塞,我相信會係精彩賽事,我喺巴塞學到好多嘢,好多謝教練;我同好多巴塞球員都認識,喺國家隊我同祖利斯古迪傾過,亦打過電話畀加維。」